41-vuotias mies on otettu kiinni tapauksen tiimoilta.

Video: Tältä animestudion tulipalo näyttää. Reuters

Ainakin 33 ihmistä on kuollut Japanissa animestudion palossa, kertovat uutistoimistot AFP ja Reuters.

Reuters kertoo myös, että loukkaantuneita olisi 36 ja heistä kymmenen vammat ovat vakavia.

Poliisi epäilee, että kyse on tuhopoltosta. 41-vuotias mies on otettu kiinni tapauksen tiimoilta. Reutersin mukaan kyseessä on Japanin pahin joukkomurha kahteen vuosikymmeneen.

Bensaa ruiskuttanut huusi: Kuole!

Tulipalosta tehtiin hälytys kello 10.30 paikallista aikaa, eli Suomessa aamuyöllä kello 4.30. Rakennuksessa oli palon syttymishetkellä noin 70 ihmistä. BBC kertoo, että pelastusoperaation jatkuvan edelleen.

Kioton poliisin mukaan epäilty tekijä heitti bensiiniä rakennuksen ympärille ja sytytti nesteen palamaan. Paikallisen yleisradioyhtiön mukaan hän olisi myös huutanut ”Kuole!” kaataessaan nestettä.

BBC kertoo, että paikallismedian mukaan paikalta oli löytynyt myös veitsiä.

Epäilty 41-vuotias mies

Tapauksen tiimoilta on pidätetty 41-vuotias mieshenkilö. BBC kertoo, että viimeisimpien tietojen mukaan hän ei olisi studion entinen työntekijä. Silminnäkijöiden mukaan hän kuitenkin vaikutti olevan vihainen.

BBC:n mukaan epäilty sai itse vammoja tulipalosta ja hänet on toimitettu sairaalaan. Poliisi ei ole päässyt kuulustelemaan häntä välittömästi.

Animestudio Kyoto Animations tunnetaan suosituista anime- eli japanilaisista piirroselokuvista, joita ovat esimerkiksi Haruhi Suzumiyan Melankolia ja K-On!.

Animestudiolta ei kommentoitu tapahtumaa.

Juttua päivitetty ajankohtaisilla tiedoilla kello 9.21, 9.29, 9.46 ja 11.20, 14.58 ja 16.13. Korjattu Kioton kirjoitusasu kello 12.03.